text: Ung forsker fra SDU til Stanford University
  07 august 2012 kl. 11.14
  Ph.d.-studerende Pia Geisby Erichsen ved SDU i Kolding har fået et prestigefyldt scholarship og skal forske på et af verdens bedste universiteter, Stanford University.
  Under sit ophold skal Pia forske i barrierer for implementering af design i små og mellemstore virksomheder.
  - Forskningsopholdet giver mig mulighed for at arbejde sammen med nogle af verdens førende forskere inden for mit felt. Jeg glæder mig meget til at tage af sted og er sikker på, at jeg får inspiration til min forskning, siger Pia Geisby Erichsen i en pressemeddelelse fra Syddansk Universitet.
  Det er støtte fra Easyfood i Kolding og Aalbæk i Billund, der gør det muligt for Pia at forske på Stanford University.
  De to virksomheder vælger at støtte Pias rejse, fordi de kan se fordele forbundet med et godt samarbejde med en universitetsforsker, hvor de for eksempel får indblik i den nyeste viden og nye vinkler på vante arbejdsgange.
  Pia Geisby Erichsen er ph.d.-studerende ved Institut for Entreprenørskab og Relationsledelse på SDU i Kolding.
  